廛居久不見山或勸作小樓以助登覽又力不能辦今年益衰此興亦闌矣
作者：范成大
朝代：宋

paragraphs: 結廬占城市，初豈卜云吉。
謁醫并治庖，二事便衰疾。
乘除徐自笑，翻覺此計失。
經年不見山，無異處暗室。
平生痼煙霞，歲晚成俗物。
安得百尺樓，屋上高突兀。
列岫擁青來，爽氣助佔畢。
嘗試與匠謀，工費蝟毛出。
俸餘强弩末，家事空囊澀。
經營十年餘，高興竟蕭瑟。
人生不如意，十事常六七。
身今況遲暮，長算屈短日。
縱成此段奇，髮白何由漆。
且學商山翁，彎跧蟄霜橘。